khistorydata/jeongjo-sjw-relations huggingface dataset:
정조 22년
執義沈奎魯獻納玄重祚啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答曰不允
정조 22년
執義沈奎魯啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答曰不允
정조 22년
獻納玄重祚啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金鑢更令王府拿來設鞫嚴問快正典刑其餘徒黨亦令嚴鞫處斷以折奸萌措辭見上新除授正言姜世綸時在慶尙道尙州地司憲府掌令洪彦燮時在京畿積城地請竝斯速乘馹上來事下諭答曰不允下諭事依啓
정조 22년
江華留守申光履疏曰伏以臣庸魯之姿樗櫟之散本不合於需世固無當於材用況是起廢之餘情蹤臲卼而濫蒙天地之覆燾偏荷造化之曲費節次推挨跡添九座之班僥冒極而涯分溢矣中心兢惕若隕淵谷不意江都居留之任此豈臣所可堪承者而不量才分冒沒莅職則觸處生疣無奈憒憒未諳於軍旅之機務則先事而指導之不閑於啓聞之體例則隨處而敎誨之有若慈父之詔迷殆同嚴師之警癡幸免大何是誰之賜仍念臣之分憂以後月已十易歲幾周矣府中之宿弊痼瘼不一其端上自餉穀下至諸庫無處不病境內之野田堰畓荐値歉荒西自漁戶南至鹽氓擧皆凋殘而弊瘼之可以釐革者不能下手變而通之編戶之可以懷保者不能盡心奠而安之古人所云設弊雖易救弊實難政謂此也身爲守臣不得出一謀發一策仰裨我聖上軫民隱重關防之至意繭絲保障一無當焉委寄之責固如是乎臣之無似受恩如天報答無地奔走筋力以爲涓埃之效者惟有殫竭一條之路矢心則然而百弊紛如一任其弛廢僅守管鑰苟冀目下彌縫而已則辜負國恩有愧素餐積有月矣當遞之義豈出飾讓且臣之年紀摧頹踰七望八春夏之交脫着失宜重得感冒浹旬叫苦雖不委貼牀玆精神有時昏眩手足間或麻痺皆是昔無而今有之症也多試藥餌未收其效若又經夏漫山之瘴掩窓之霧以脆弱之氣綿薄之質其何以抵敵失今調治實有難醫之慮臣之一身固不足恤而在上天曲遂萬物之道宜蒙矜諒臣之前後官職不敢言病亦不敢言私除旨纔下毋論緊漫竭蹶趨承通朝之所共知聖明之所俯燭也顧此所叨不輕而重敢爲圖閒自便之計哉伏乞聖慈憐臣疾病之難强察臣至懇之由中亟許遞改以卒終始生成之澤則豈但私分之獲安實有光於曲念耆臣之至德也情私所迫敢冒煩瀆仰凂崇聽不勝悚惶臣無任云云答曰省疏具悉念卿衰病本職許遞
정조 22년
戊午九月初三日辰時上御誠正閣諸承旨持公事入侍時左承旨李肇源右承旨蔡弘遠左副承旨李海愚右副承旨李翼晉同副承旨李翊模假注書洪奭周李允謙記注官金景煥承膺祚以次進伏訖弘遠讀奏江華留守申光履狀啓渰死人恤典題給事翊模讀奏咸鏡監司李集斗啓本罪人同推開坐事命分書判付訖上曰京畿監司入侍奭周承命出傳與京畿監司李在學偕入進伏敎在學曰西道巡審今日發程耶在學曰明日發程先往金浦矣上曰淸川府院君致祭當遣承旨而卿旣發巡則仍爲致祭可也旣有所重則雖道伯爲祭官有何不可但無所妨於行部耶在學曰別無相妨者矣仁城大君墓所遍尋道內無指的處至今未得矣上曰俄已聞之矣大抵大君王子公翁主無後之墳山考諸璿源譜略載之邑志而今番巡路亦爲尋問以來可也本道所經處年事何如在學曰陽城等邑外間有稍勝處至今退霜大是幸矣上曰姑未霜降云耶在學曰不過數次水霜而已各穀多有食實之望而至於代播者尤爲善成云矣上曰永宗僉使入侍出榻敎奭周承命出傳與永宗僉使李秉鼎偕入進伏上敎秉鼎曰卿之所遭果不成說而何必如是過引能將往永宗否秉鼎曰母病少減之時雖千里當將往而今番則決難將往矣上曰銓官冢宰爲大臣之亞而自有吏判以來寧有如卿之所遭耶非但爲卿一身之玷辱貽羞朝廷亦當如何卿若善爲則豈遭此言乎眞所謂何以得此也雖以臺諫言之其所臚列不可但以駁說言其在同朝相敬之義寧有是乎秉鼎曰一則臣罪二則臣罪以臣情踪更何以擧顔復厠於朝行乎上曰昨有外補之命者欲出一番節拍也以卿篤老侍下何以赴任今當許遞自此以後關司漫職則間間有餘輒膺可也秉鼎曰臣之從前狼狽皆緣冥謫之行不諧於世故耳今雖伏承聖敎決無如前束帶之望矣上曰勿復過引仍命書傳敎曰聞其親年雖過七旬筋力康旺而近日適有病難以離捨云不可强令下往見職出肅亦足爲節拍永宗僉使李秉鼎許遞使之將護其代令該曹口傳差出待下批當日辭朝仍命在學等先退命書榻敎曰未肅拜亞尹許遞前望單子入之待下批牌招察任仍命退承史以次退出
정조 22년
都承旨未差左承旨李肇源坐直右承旨蔡弘遠坐左副承旨李海愚坐右副承旨李翼晉坐同副承旨李翊模坐直注書柳台佐奉命進去一員未差假注書洪奭周仕李允謙仕直事變假注書金就强仕
정조 22년
傳于李肇源曰都承旨入侍
정조 22년
以兵曹參知柳師模牌不進罷職傳旨傳于李翊模曰只推更爲牌招以副修撰申絢牌不進罷職傳旨傳于李翊模曰只推
정조 22년
以副修撰呂駿永牌不進罷職傳旨傳于李翊模曰只推
정조 22년
以全羅監司李得臣狀啓長水縣監李在翼身病沈重不得已罷黜事傳于李海愚曰令該曹口傳差出待下批當日辭朝給馬下送
정조 22년
吏曹口傳政事以李永瑗爲長水縣監
정조 22년
備邊司薦望以金載瓚爲江華留守
정조 22년
以金性彦囚單子傳于李翊模曰放送
정조 22년
李海愚以弘文館言啓曰副校理具得魯副修撰申絢呂駿永旣有只推之命竝卽牌招察任何如傳曰允
정조 22년
李翼晉以工曹言啓曰今此秋奉審時宗廟瓦㽅執頉十七坐永寧殿瓦㽅執頉十三坐合三十坐自臣曹各別精造與本署提調臣洪良浩戶曹判書臣趙鎭寬廟司令臣朴彬源眼同奉安于祭器欌之意敢啓傳曰知道
정조 22년
李海愚以成均館大司成意啓曰文廟守僕依宗社守僕例試才啓下事曾有定式矣守僕洪五蕃物故之代不可不各別抄擇使之久任故就其曾經事知守僕中另加試才備三望受點次別單書入之意敢啓傳曰知道洪五蕃卽知名之人又是入學時守僕也分付該廳優給恤典如有族屬隨闕充差可也
정조 22년
李肇源以兵曹言啓曰卽接南道參軍趙亨錫牒報則禁衛營所授敦義門南邊體城已頹圮連接北邊體城一間許又爲頹圮云令繕工監爲先以杻把子堅實圍排分授軍門卽速一體修築而把守軍兵亦令該軍門量宜加定與前把守軍合力守直之意分付何如傳曰知道
정조 22년
李肇源以禁衛營言啓曰本營分授敦義門南邊體城五間半頹圮處連接一間許又爲頹圮把守軍兵令該軍門加數定送事自兵曹草記矣出番鄕軍五名依例加數定與前把守軍一體守直之意敢啓傳曰知道
정조 22년
李肇源以御營廳言啓曰今九月初四日景慕宮展拜時依兵曹節目集春營入直軍四十名新營入直千摠金璿領赴于禁衛營都領陣該入直哨官鄭弘喆率該哨標下軍七名仍直東營入直軍三十名除出入直把摠南志彧率領宮大門外把守而竝待標信出用解嚴後各還本處入直之意敢啓傳曰知道
정조 22년
禮曹啓目粘連慶尙道進士金宛燦等上言云云上言內辭緣置之何如判付啓立慬於壬辰之役而受俎豆之享者輒稱晉陽之忠愍廟尙州之忠義壇錦山之從容祠而同是時戰死之士卒亦皆配食則贈參判柳復立諸弘錄之獨不與焉果何委折是隱喩分付道臣博採可考文跡登聞後議于大臣稟處忠壯公諸沫成仁之地旣不在於矗石則追配倡義使之院實無意義而星山竹林緋衣徊徨其忠魂毅魄尙有鬱轖而不散者於此可以推知是如乎如彼犖犖卓異之人若或拘於邦禁而仍無一區腏享之所豈不是欠事星州牧贈牧使李士龍祠而年前賜額曰忠烈者是地是祠與是人同是享夫曰孰不可特令道伯竝享於忠烈祠爲良如敎
정조 22년
刑曹啓目粘連擊錚罪人安仁得原情判下據應問各人等處究問則金樂鍊妻入葬處謂以墓所對衝捉來拘留定日督掘之狀箇箇自服宮房之捉人拘留已是法外自臣曺照法重勘金樂鍊段別無可問之端放送何如判付啓各宮房中必於該宮作罪頻仍者卽知中官與宮屬頑悍之致中官罷職宮屬除尋常箇箇嚴杖放送爲旀山地段卽昔年後庭之墓嚴飭地方官各別禁葬爲良如敎
정조 22년
兵曹參知柳師模疏曰伏以臣姿本愚庸跡又單寒不足備數於淸朝任使之末而自在韋布偏蒙洪造逮夫釋褐屢侈誤恩曾不十年居然濫厠臺閣添躋緋玉寵眷踰於同儕冥升殆乎無漸臣於感激銘鏤之中愧懼交積如蹈淵氷廼者嶺邑除命忽下於騎省待罪之日臣揆分量才自知萬不稱似而只緣控免無路不得已黽勉冒赴物情之不愜固所自料果然人言峻發於論思之地噫雄府名窠非其人莫宜居之誠至論也其曰不擇之尤資歷之淺望實之乏亦實際語也雖使臣自爲之說謂之太恕則可豈或一分過情云哉至於玷汚名器四字言之者固不斟量而臣之受人侮辱則大矣尙何可抗顔周行不識羞恥事乎今玆騎省除旨縱荷聖明之不棄在臣廉防有不敢以諉以宿硏冒沒承當且臣嶺邑遞來後解由姑未成出則揆以公格亦難冒膺玆於召牌之下坐犯違傲乃敢略入文字仰瀆崇嚴義分都虧罪合萬殞伏乞天地父母俯垂矜諒亟遞臣職仍治臣瀆撓之罪以安賤分以昭法綱不勝大願臣無任云云省疏具悉解由勿拘爾其勿辭察職
정조 22년
副校理具得魯疏曰伏以臣卽顓蒙一庸品耳文學見識百不猶人而僥幸科第已犯故人不幸之戒承藉世蔭偏荷聖上非常之眷含恩揣分感惶交中釋褐之後所踐歷者不過假官郞署而猶不稱是懼居常揣恐如集于木廼者玉署特除遽下於千萬夢想之外恩敎至及於臣祖諭之以常念宮筵眷待又提臣抄啓講製褒之以合置顧問臣是何人得此於君父雙擎丹綸榮極幽明若使臣祖有知亦必感泣冥冥況在臣不肖當作何懷九頓于地有淚如瀉仍伏念人臣之受國厚恩從古何恨而豈有如臣家者哉又豈有如臣身者哉幸値聖明之世頻隨祖曾之後儒服登筵衮褒鄭重柑榜魁券睿墨煒煌榮寵曠絶瞻聆咸聳臣於是時只知恩耀之爲可樂不知世間之有憂苦數年以來門戶零替形影孤孑惟與臣父相依粗修家庭之職不省戶外之事至於榮塗進取何嘗念到伏況瀛館之職最稱淸峻錄圈之法至爲嚴重自古掄選必付公論者誠以新進之人器文行或有君上之所未燭而惟儕類知其淺深故衆望所推乃服人心藉使臣之才學眞箇可堪墨勅斜封初非聖世之美事名器僥濫亦爲識者之所憂況臣以稚年寡學尋行數墨尙不逮人文字未辨於帝虎名物難分於銀根顧殿下何取於臣而乃有此誤恩乎臣之怵惕惶愧不但爲私分之踰濫而已且臣切有隱痛于中者臣祖病革泣謂臣曰受恩者未有如吾未報者亦未有如吾吾今已矣汝其勉之讀經傳長識見以贖吾萬一之恨臣涕泣受命言猶在耳銘之在心豈忍食息暫忘以添所生以負吾君乎中夜無寐靜言思惟積逋如山酬償無計第以不忮不求四字符訣閉門劬書爲一生活計一切仕路惟是低人一頭退人一步上以爲不報之報下以保守其家聲而已今若憑恃寵靈怵畏義分冒沒趨承不顧譏議則殆同僬僥之任重力非可强負乘之招災理必無幸臣之一身固不足惜而其於玷汚永銜貽羞淸朝何哉天牌踵臨承膺無路玆敢隨詣禁扃之下仰暴肝膈之懇伏乞天地父母諒菲才之不容濫叨念公器之不可輕授亟收臣新除職名以安微分以重名選千萬幸甚臣無任云云省疏具悉爾其勿辭察職
정조 22년
行大司諫韓用龜執義沈奎魯獻納玄重祚校理趙得永洪樂安副校理金履永修撰張至冕曺錫中啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行四字刀割答三司曰不允六字刀割
정조 22년
行大司諫韓用龜執義沈奎魯獻納玄重祚啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
執義沈奎魯獻納玄重祚啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
行大司諫韓用龜獻納玄重祚啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午九月初四日辰時上詣景慕宮展拜入侍時行都承旨李晩秀左承旨李肇源右承旨蔡弘遠左副承旨李海愚右副承旨李翼晉同副承旨李翊模假注書洪奭周李允謙記注官承膺祚記事官金履永檢校待敎沈象奎李存秀以次侍立時至通禮跪啓外辦上具翼善冠衮龍袍乘輿出交參門永淸門明政門弘化門由逌瞻門入宮大門至降輿所降輿詣板位行再拜禮仍詣殿內奉審訖還御齋殿命肇源入侍命書榻敎曰旣非特敎而以兼史差假通禮之當該吏曹堂上緘辭從重推考又命書榻敎曰展拜時不爲待令左右通禮拿處又命書傳敎曰傳旨姑未承受口傳不可遲滯吏判緘辭以推考改書出更捧傳旨使之卽爲擬入上曰次對入侍奭周承命出傳與左議政李秉模行左參贊鄭民始行吏曹判書金文淳行上護軍金持默兵曹判書李時秀行大護軍趙心泰刑曹判書朴宗甲漢城府左尹李漢豐禮曹參判李書九行大司諫韓用龜執義沈奎魯獻納玄重祚校理趙得永修撰張至冕偕入進伏訖秉模曰侵早勞動聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰大凡動亦敬靜亦敬則作氣而亦無所損予於丙申以前未嘗一日解衣着睡至今成習近亦整襟危坐或達夜未接眠作爲工夫未敢懈怠此莫非先大王聖德攸曁也今人擧蒙先朝壽考之化朝多耆耉之人故予不敢自處以老如是而自奉甚薄予則以爲修養之工亦可致延年益壽之效矣秉模曰伏承聖敎臣固不勝欽仰萬萬矣上曰朱子亦以爲殘蝨向陽之地最好云今番展拜時奉審則敬陵陵寢最爲吉祥之地矣秉模曰敬陵山氣之吉祥自古稱健元陵之次云矣上曰明陵則以西爲上昌陵則大王位奉安於中行祭時陳設亦從王后位始此則以東爲上何爲而然也大抵襄節公韓確之勳業功名至今照人耳目其兩妹爲永樂及宣宗皇帝麗妃有內訓三卷賜給英廟冊封時以光祿少卿差上使出來爲敬陵國舅此是十九歲已爲之事豈不壯哉今番致祭幾乎誤着高陽地有一西原府院墓畿伯誤以此爲襄節公墓而予嘗聞斗尾江上有地名襄節公者此緣襄節公墓之在其地而村民之仍以爲號者也以此更問則果在斗尾云畿伯與高陽倅事豈不駭然其府夫人墓在何處也用龜曰在楊州矣上曰襄節公則衣履之藏耶用龜曰返葬矣上曰故相韓應寅壬辰朝天時有所賜通天犀帶聞是天下絶寶云至今見在耶用龜曰至今寶藏矣上曰摠戎使所帶者卽世稱歐陽修犀帶云然否持默曰然矣上曰次對爲之命書榻敎曰未下直守令當日辭朝上曰下直守令入侍出榻敎奭周承命出傳與高陽郡守尹行直偕入進伏秉模曰卽見忠淸監司李泰永報本司辭緣則以爲各驛吏卒形止案雜費之已捧處依戶籍例卽令磨勘未捧處以明年秋退限漁鹽船稅檢改案則例是秋後擧行者雜費諸條姑無所捧一爲退限爲辭矣此是昨年退限者而今又仍停之請也該道被災比他最甚凡係紓力之事竝被曲循之恩此亦依所請施行何如上曰依爲之出擧條秉模曰卽見忠淸監司李泰永報本司辭緣則以爲道內所在各軍門各衙門屯穀待其收穫計石仍留以定式價出給使之上納事捧甘各衙門爲辭矣價則依數出給穀則計石仍留其在京司別無所損待其定實數報來後依所請分付於各該軍門何如上曰依爲之出擧條秉模曰卽見咸鏡監司李集斗報本司辭緣則以爲道內招守新設處紙衣加給自是前例原州鎭把守三處今已新設今秋紙衣依例加數磨鍊上下而將卒額數旣與他鎭堡相同依他鎭把守例今年二領明年一領當從額數逐年分給以此計之則三把守今年當給爲六領明年當給爲三領依此數輸年下送云矣該鎭把守今已新設則紙衣之加請磨鍊自有他例之可據一依所報之數輪年下送之意分付何如上曰依爲之出擧條上曰湖西所聞近則何如秉模曰近以退霜之故不無所益云矣上曰今番瀛選後物議云何秉模曰姑未聞選中人公議之如何矣上曰閔師宣誰也秉模曰臣則不知矣上曰諸宗中或有知之者耶民始曰臣亦不知矣文淳曰臣亦不知矣上曰此是故嶺伯閔聖徽之後孫耶民始曰閔聖徽之後孫卽閔是祥矣上曰韓興裕與諫長爲幾寸用龜曰臣之十一寸矣上曰洪樂安亦入於瀛選中而渠之向來事本意若果眞箇攻邪學則其心固可尙夫誰曰不可大抵義理有微顯之分至若天經地義如日月之太明則能使瞽者見之聾者聽之而其外微眇難見似是而非者或不無差毫謬千之慮蓋前左相之自前爲世斷斷者卽實錄廳公坐中論辛壬年一事而其所秉執卽明義錄義理之屬之某年義理也予之所以登用者亦以此也則渠之攻邪學也何敢以挾雜之心施及前左相乃爲敲撼之計乎詞章操觚之士猶譬諸登壇擅盟況乎君師之位苟非不是底義理用舍黜陟惟令是遵則前左相何關於邪學而乃敢容喙於向用之時乎今則時移歲往自郞署無礙照擬以至於瀛選不必更提而但其所以然如是耳至於任長源之疏陳城役事有何敢言於不敢言者耶城役姑舍雖以陵寢象設言之敬陵則不用象設永陵則不用闌千石但長陵奉安後用屛風石園寢象設亦遵長陵已例以寓不以儉之義而後之視之亦或引而爲例故聖祖受敎載之儀軌著爲令式毋敢違越而亦不無眩於傍述之慮方欲鐫刻於碑面矣然則彼任長源只知勿爲之受敎不知有長陵之已例而以園寢象設之過節或有所爭執之擧尙亦付之勿問況城役雖有拱護所重比之象設亦自有差等則長源之說豈是敢言於不敢言之言乎所謂鄭㝡成之搆勒攻斥必欲付之莫重之地則任長源之畢竟爲柳星漢只隔一髮寧有是乎賞諫臣堲讒說爲帝王第一道理而堲讒說猶勝於賞諫臣予之所處分者欲使一世之人革謬滌染俾定趨向而然也長源說之過與不及又何論乎秉模曰其疏首尾屢回見之其所用意全在於要得一麾西邑特除亦或適中其願而其疏槪曰血忱云云似有難言之意矣上曰文字之荒僻姑無論鄕人之敢言於人所不敢者甚可尙也至於鄭㝡成所謂若嘲若訕云者極爲可痛若字何謂也嘲訕雖曰不可古之置諫鼓置謗木者責在通下情則誹謗猶爲之許可若嘲而如是聲罪則謗於木者當置何辟見今舊習未祛新弊轉劇此非一時過去之言也朝廷無人也故予以當仁不讓之義責之以率敎之治而不見率敎者亦久矣義理則必欲漫漶之擧措則到底乖舛而名之曰有國有紀綱有義理今年之天災時變明是上天之指敎而下民愚蒙視若尋常世道之憂容有其極乏人之時且祚大事則自爾優容假借而獨不念先時後時者皆殺無赦之義乎古人云懲忿窒慾加懲字於忿字上其義深長大凡知所懲畏然後不至於大戾今則不率敎三字最爲懲勵處也無論彼此或委靡頹隳或劻勷雜亂都是醉生夢死俗所謂全壁也此蓋全無明善之工而然也不能明善則無由誠身不能誠身則雖或少明其善明非眞明也今日貌樣果何如也秉模曰皐夔之在堯舜時都兪吁咈而自在是皐夔則惟在行善與否今番鄭㝡成處分已明示好惡矣上曰堯舜桀紂不易民而治皐夔之都兪吁咈亦非違堯舜之意今之人若只信一段愚忠直行勇前則雖或虛入庸何傷乎終日千言萬語不出誠實二字卿等知悉仍令大臣就座時秀曰卽伏見平安兵使李儒敬狀啓則兵營四等都試射時价川別武士李起良肅川別武士車正範寧邊別武士吳漢範鐵箭俱越有五十步後錄馳啓矣雖非超等遠射旣已登聞自該營施賞之意分付何如上曰依爲之出擧條心泰曰華城府陞爲外營後設施之規團束之重與內營互爲表裏呼吸相須則其爲控護藩蔽不啻緊且要矣但軍制尙未就緖司哨終無定規故今春園幸時自廟堂議定屬邑俾得以管轄而間因外使之久未登筵仰稟定奪稽至于玆矣大抵果川始興龍仁安山振威五邑竝屬之外營則不必借其名矣五邑所在軍丁無論京各營京各司一切劃付然後節制有方號令專一可備有用之軍而況今簽丁才能其所劃屬尤不容少緩以此出擧條知委外營以爲趨卽擧行之地而五邑所在軍丁中如訓局砲保餉保所重自別且殘司若而處亦屬軫念此則使外使往復訓局及各該司約綽所捧從便給代恐合事宜故竝此仰達矣上曰依爲之出擧條上曰臺諫則還宮後傳啓於臺廳可也命次對先退上曰高陽郡守進前行直進奏職姓名上曰下往善爲之災實各別執定可也明淑公主卽敬陵朝公主而成廟朝仰體敬陵遺意葬於本陵火巢內今番仁城大君致祭時因以搜覓而公主墓塋域頹圮碑石中折云爾之赴任後卽往看審來報於政院可也命先退上曰外辦入之通禮跪啓外辦上乘輿出宮大門至館洞口降輿步過乘輿由館峴入弘化門明政門永淸門交泰門還內諸臣以次退出
정조 22년
戊午九月初四日未時上御便殿都承旨入侍時行都承旨李晩秀假注書洪奭周記注官承膺祚記事官金履永舊抄啓文臣徐瀅修以次進伏訖上曰朱文手圈今當正書量其多少分爲三卷令抄啓文臣分編繕寫校正以進而注書及下番同爲校準也奭周履永承命先退上敎瀅修曰大學衍義類編從近當爲割付數日後更當召見矣仍命退諸臣以次退出
정조 22년
都承旨未差左承旨未差右承旨蔡弘遠病左副承旨李海愚坐直右副承旨李翼晉坐同副承旨李翊模坐直注書柳台佐奉命進去一員未差假注書洪奭周仕李允謙仕直事變假注書金就强仕
정조 22년
藥房提調趙宗鉉左承旨李肇源啓曰伏未審夜間聖體若何寢睡水剌之節何如臣等率諸御醫趁早入趁詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
李翼晉啓曰明日常參經筵取稟傳曰停
정조 22년
李海愚啓曰事變假注書金就强時無職名令該曹依例付軍職冠帶常仕何如傳曰允
정조 22년
傳于李翼晉曰右副承旨入侍
정조 22년
傳于李海愚曰奉命在外承旨許遞前望單子入之待下批牌招察任
정조 22년
承旨前望單子入之南公轍落點
정조 22년
以左承旨南公轍牌不進推考傳旨傳于李海愚曰今聞實病難以行公云許遞前望單子入之
정조 22년
傳于李海愚曰政官待開門牌招開政
정조 22년
傳于李翼晉曰右尹之代令該曹口傳差出
정조 22년
吏曹口傳政事以閔台爀爲右尹
정조 22년
以副校理具得魯副修撰呂駿永牌不進牌職傳旨傳于李海愚曰其中雖有中批之人旣無情勢則何可一向違牌只推更爲牌招堂下何敢再違乎各別嚴飭
정조 22년
李海愚以弘文館言啓曰副校理具得魯疏批已下副修撰申絢呂駿永旣有只推之命竝卽牌招察任何如傳曰允副修撰申絢承命校正冊子本職許遞可也
정조 22년
以副校理具得魯副修撰呂駿永再牌不進罷職傳旨傳于李海愚曰處義亦有階限豈可一直違召事體道理俱涉未妥副校理具得魯軍威縣監除授副修撰呂駿永沃川郡守除授當日辭朝時任守令遞付京職待朝給馬下送
정조 22년
沃川郡守呂駿永軍威縣監具得魯除授事承傳
정조 22년
宣傳官李英植書啓臣敬奉聖敎進往南郊看審三壇是白乎則南壇段間有風落自枯者爲二十三株而稚松擧皆蒼鬱或過肩或過腰是白乎矣壇南小麓下陳田所播橡實及松子初無生存是白如乎蓋緣樵路通于其間之致是白遣除草則六月以後三次爲之云而階砌墻垣段別無頹毁處是白乎旀雩祀壇則除草不久內外墻垣及階砌等處果爲無頉是白乎旀漢江壇則今始除草墻砌姑無頹傷處而腦後所植稚松以風多土瘠之致間多枯萎是白齊傳曰嚴飭之下松政若此書啓出給禁將處各別補植樵路嚴禁陳田播植來月亦爲各別爲之時或出去檢飭禁將新叨將任南山與所管字內松禁必當加倍他帥其勤慢自有考察之道敢不小心乎
정조 22년
宣傳官金魯甲書啓臣敬奉聖敎馳往北壇看審是乎則墻砌數處所築石子間有脫落處是白遣除草已於前月爲之是白乎矣莎草不甚茂盛故問其委折於壇直輩則所告內地本卑濕間多生水之致不善長養是如爲白齊傳曰此亦摘奸乎令該廳罰番十日
정조 22년
以洪樂眞囚單子判付內附過放送爲良如敎
정조 22년
以尹序東尹羽烈囚單子判付內分揀放送爲良如敎
정조 22년
李翊模以義禁府啓曰卽接考喧都事閔章顯李仁祜所報則以爲今番幸行時衛外擊錚罪人原情收捧之數合爲三十張故列錄其居住姓名後照數出給刑曹又捧其受去文蹟矣及其回啓判下之後與本府所送件記照點其名數則瑞興私奴甲戌初不擊錚混入捧供事甚驚訝査問該曹則該曹書吏果爲潛自添入至於捧供云事未前有萬萬駭然甲戌及該吏各別嚴繩以杜日後之弊云矣鳴錚籲冤法意嚴重而甲戌之初不擊錚暗囑該吏潛給原情要使謄啓民習巧惡曹吏之受嗾和應恣意作奸致有此無前之擧揆以法綱亦極駭痛暗囑之甲戌作奸之該吏竝令攸司照法嚴繩不能察飭之當該堂上推考郞廳拿問處之何如傳曰允
정조 22년
李翊模以義禁府言啓曰本府啓辭內刑曹當該郞廳拿問處之事允下矣當該刑曹佐郞洪樂眞今方待命拿囚之意敢啓傳曰知道
정조 22년
李翊模以刑曹言啓曰因兵曹啓辭酗酒人別司饔白弘德莫重淸禁之地有此悖妄之擧事極驚駭出付攸司照法重繩事命下矣謹按律文則大典通編禁制條有曰街路上使酒人杖一百大明律宮內忿爭條有曰殿內忿爭聲徹御在所者杖六十從一年名例云二罪俱發以重者論白弘德從重論決杖六十後黃海道遂安郡徒一年定配所押送之意敢啓傳曰定配亦屑越收贖放送可也
정조 22년
刑曹啓目考驗帳籍則羅應素之父必觀今年七十九歲的實是白遣文案段年久閪失是白乎乃私掘閔哥六十年墳山至於露棺之境則依法竄配渠豈有稱冤之端乎且必觀之子兄弟三人則欺罔天聽尤極痛駭羅應素流配置之何如判付啓私掘露棺卽減死罪一等之律不可輕宥諸子歸養亦視年八十者應爲之法典待明年恰滿特爲放送爲良如敎
정조 22년
漢城府啓目粘連楊州幼學池尙普擊錚原情云云兩代先塋一是崇品一是府院君而且經前後兩道臣之嚴題督掘則偸葬三漢所當卽刻掘移而今至六年之久尙無變動致此擊錚之擧曲直與否今無可論嚴飭山在官斯速掘移何如判付啓依允爲旀判付皆有規式若措語則例爲還判付是如乎還判付云者啓字踏於判付外行之謂也觀此粘啓者先踏啓字只書依允之處承宣敢爲措辭大抵還判付之法意至嚴所以防奸之意則事雖微細有關後弊當該承旨爲先推考雖以刑曹堂上言之參判宜諳似此格例而不爲往復該房當該參判亦爲推考各司公事若有如許錯書者卽令政院取來釐正爲良如敎又啓目粘連廣州幼學姜獻圭擊錚原情云云李允協之入葬於十一代祖借葬之地反生廣占作主之計欲掘獻圭祖母之葬固是法理之外因李允協之誣罔獻圭之七十老父經年牢囚實爲人子痛冤之端令該留守詳査決放何如判付啓依允爲旀意謂適然此公事承傳亦爲錯書判付該房及該堂推考爲旀訟理段雖是一邊之說果似然矣其委折問于守臣仍令親執公決後狀聞事分付爲良如敎
정조 22년
執義沈奎魯獻納玄重祚校理趙得永洪樂安副校理金履永修撰張至冕曺錫中啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行半刀割答三司曰不允七字刀割
정조 22년
執義沈奎魯獻納玄重祚啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
執義沈奎魯啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
獻納玄重祚啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午九月初五日辰時上御重熙堂右副承旨入侍時右副承旨李翼晉假注書李允謙記注官金景煥承膺祚以次進伏訖上曰承旨自今日看記於鑄字所朱書手圈與金履永洪奭周各別考準謄出無或一字之誤漏也命書公事判付訖仍命退承史以次退出
정조 22년
戊午九月初五日未時上御便殿左副承旨入侍時左副承旨李海愚假注書李允謙記注官金景煥承膺祚以次進伏訖上曰前承旨徐瀅修尹光顔以御定冊子校役有所下敎者斯速來待於監印所事分付賤臣承命出傳命書公事判付訖仍命退承史以次退出
정조 22년
行都承旨閔台爀坐行左承旨李益運坐右承旨蔡弘遠牌不進左副承旨李海愚坐直右副承旨李翼晉坐同副承旨李翊模坐直注書柳台佐奉命進去一員未差假注書洪奭周仕李允謙仕直事變假注書金就强仕
정조 22년
李海愚啓曰明日再明日光陵忌辰祭齋戒正日相値視事頉稟之意敢啓傳曰知道
정조 22년
李翼晉啓曰禁衛營將官來言今日本營軍兵日次私習云矣敢啓傳曰知道
정조 22년
李翼晉啓曰御營廳將官來言今日本廳軍兵日次私習云矣敢啓傳曰知道
정조 22년
閔台爀啓曰右承旨蔡弘遠今日不爲仕進卽爲牌招何如傳曰允
정조 22년
傳于李海愚曰右承旨入侍
정조 22년
傳于閔台爀曰下直守令留待
정조 22년
承旨前望單子入之閔台爀李述源落點
정조 22년
傳于閔台爀曰都承旨入侍
정조 22년
閔台爀以吏曹言啓曰受由上京守令下送後草記事命下矣黃州牧使金基厚洪川縣監李羲寅纔已催促下送而光州牧使徐瀅修卽刻下去之意嚴加催促則以爲目下親病萬無離捨之勢云雖未知其親病之如何而特敎催促之下不卽下去者事體所在誠極未安本曹請推之外無他可施之罰何以爲之敢稟傳曰聞已滿瓜改差今日政差代待下批辭朝給馬下送而此時守令不可一刻曠官與外補兩倅嚴飭趲程赴任若或遲滯令道臣狀聞勘罪可也
정조 22년
傳于閔台爀曰承旨前望單子入之待下批牌招察任
정조 22년
有政吏批判書金文淳參判李敬一進參議任希存在外行都承旨閔台爀進以趙萬元爲副校理金履載爲副修撰徐有大爲右尹朴宗甲爲知徑筵徐邁修爲惠民提調曺晦振爲典設別提尹致性爲光州牧使兼養賢庫主簿單朴鍾淳學錄單朴昌擧丁在昱學諭單白致樂江華留守單金載瓚
정조 22년
再政以李魯春爲應敎尹序東爲副應敎左尹徐有大右尹李漢豐
정조 22년
兵批判書李時秀參判柳誼病參議尹光顔病參知柳師模入直進行左承旨李益運進大護軍申光履李秉鼎護軍徐龍輔南公轍副護軍李肇源鄭東觀徐瀅修副司直洪樂游金近淳朴吉源副司果徐有聞韓致應副司正金就强以上竝單付
정조 22년
四政以李復鉉爲眞寶縣監朴宗維爲敬陵令
정조 22년
五政以金履永爲檢詳權晙爲奉常正
정조 22년
李海愚啓曰高麗忠臣皇明禮部尙書金澍宣諡日遣承旨致祭其兄平海知郡濟宣諡日海上設祭及烏山祠致祭一體爲之事命下矣何承旨進去乎敢稟傳曰左承旨進去
정조 22년
以戶曹坐不坐單子傳于李益運曰在外參判許遞前望單子入之
정조 22년
戶曹參判前望單子入之韓晩裕落點
정조 22년
以應敎李魯春牌不進罷職傳旨傳于閔台爀曰只推
정조 22년
兵曹口傳政事副司果申絢
정조 22년
李翊模以備邊司言啓曰宣川府使朴光迪在任身死而曾經防禦使之返柩時擔軍題給載在法典矣以此分付於所經各道何如傳曰允
정조 22년
閔台爀以吏批言啓曰侍從臣父年七十以上人每於歲首抄啓加資而新有應推恩人雖非歲首亦爲抄啓加資事載在法典矣侍從臣父年七十以上人別單書入之意敢啓傳曰知道
정조 22년
閔台爀以弘文館言啓曰新除授副修撰金履載時在慶尙道淸道地經筵入番事緊請斯速乘馹上來事下諭傳曰依啓
정조 22년
李翊模以賑恤廳言啓曰成均館草記判付內洪五蕃卽知名之人又是入學時守僕也分付該廳優給恤典如有族屬隨闕充差可也事命下矣成均館守僕洪五蕃恤典從最優例木二疋布三疋題給之意敢啓傳曰知道
정조 22년
執義沈奎魯獻納玄重祚校理趙得永洪樂安副校理金履永修撰張至冕曺錫中啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之曲措辭見上一行五字刀割答三司曰不允七字刀割執義沈奎魯獻納玄重祚啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
戊午九月初六日卯時上御重熙堂右副承旨入侍時右副承旨李翼晉假注書李允謙記注官金景煥承膺祚以次進伏訖上命書榻敎曰新除授承旨牌招察任又命書公事判付訖命退承史以次退出
정조 22년
戊午九月初六日辰時上御便殿右副承旨入侍時右副承旨李翼晉假注書洪奭周記注官金景煥記事官金履永舊抄啓文臣徐瀅修尹光顔以次進伏訖上曰大學衍義類編今當割付矣是書之手抄始於辛丑而成於昨年付之光牧一次校正而姑未爲完書今欲割付後更加刪定舊抄啓兩人及金履永洪奭周金啓溫分掌其役而朱文手圈則承旨與鑄所入來諸抄啓共爲詳準以入也仍命退諸臣以次退出
정조 22년
戊午九月初六日辰時上御重熙堂都承旨入侍時行都承旨閔台爀假注書李允謙記注官金景煥承膺祚以次進伏訖上命書傳敎曰敬陵陵官承傳自別且其爲人極爲瞭然令李復鉉今日政限滿守令之代差送當日辭朝給馬下送依他倅例爲之事分付又命書傳敎曰應敎之代今日政差出待下批牌招金領敦寧議諡斯速擧行上曰同副承旨入侍出榻敎賤臣承命出傳同副承旨李翊模進伏命書傳敎曰向因嶺儒言諡高麗忠臣皇明禮部尙書金澍曰忠貞而今將伻官宣侑際聞其兄名濟號白巖以平海知郡題詩壁間浮海而去不知所終而變其名曰齊海蓋欲思齊於魯連之蹈海云爾東俗蚩蚩自箕師以後得聞彛倫之敍及至鄭文忠諸賢乃能倡明之皆以隱爲號號稱九隱卽圃牧陶冶是耳外此七十有二人同入山谷而名曰杜門又如典書尹璜之自號以後松掌令徐甄之寄感於望京前後磊落相望至于今輝人耳目惟白巖以忠貞爲弟節義雙成無愧乎孤竹君之二子而尙湮沒不稱海上之沽師漁父指點其遺墟往往有流涕者夫事有顯晦理有詘伸卽莫不有時與命存焉惜乎入聞之晩也令弘文館議易名之典似此之人宜乎酌東海之水採西山之薇以招其有往無返之靈宣諡日設祭海上以寓朝家曠感之思上曰下直守令入侍出榻敎景煥承命出傳與沃川郡守呂駿永軍威縣監具得魯偕入進伏敎駿永曰出自經幄特補外邑邑弊民瘼之可言者詳細採探直爲疏陳可也又敎得魯曰下往善爲之也仍命除宣諭先退命書公事判付訖仍命退承史以次退出
정조 22년
戊午九月初六日辰時上御重熙堂右承旨入侍時右承旨李海愚假注書李允謙記注官金景煥承膺祚以次進伏訖上命書傳敎曰旣在院中尙不入侍稽緩甚矣不可以蔭官之昧例恕之右副承旨李述源成川府使除授係是外補事當當日下送而前倅聞是侍下使之徐徐赴任時府使旣點於前望遞付一款置之辭朝則仍令當日爲之事分付仍命退承史以次退出
정조 22년
戊午九月初六日申時上御誠正閣同副承旨下直守令入侍時同副承旨李翊模假注書李允謙記注官金景煥承膺祚下直守令光州牧使尹致性成川府使李述源以次進伏訖上曰守令進前致性等以次進奏職姓名敎致性曰光牧侍下善爲之矣回卺在何時耶致性曰當行禮於明春矣上曰光州雖非災邑曠官可悶斯速發程也致性曰今日內當發程矣敎述源曰成川則何間發行耶述源曰以前倅之侍下有所下敎臣姑未知何日發程矣上曰赴任雖徐徐爲之旣已辭朝今日內亦爲發行也仍命除宣諭先退命書公事判付訖仍命退承史以次退出
정조 22년
行都承旨洪明浩未肅拜行左承旨沈晉賢未肅拜行右承旨申耆未肅拜左副承旨李魯述未肅拜右副承旨李溏坐直同副承旨韓用和未肅拜注書柳台佐奉命進去一員未差假注書洪奭周仕李允謙仕直事變假注書金就强仕
정조 22년
李益運啓曰來十一日輪對日次矣敢稟傳曰當次人受點後日次待令
정조 22년
李益運啓曰來十一日朝參日次矣敢稟傳曰停
정조 22년
以右承旨蔡弘遠牌不進罷職傳旨傳于李益運曰大臣有愼節云許遞
정조 22년
傳于李益運曰左副承旨入侍
정조 22년
傳于李益運曰何時下敎今始上來該留守下義禁府推考
정조 22년
傳于李益運曰故典籍尹璜高節昨日傳敎已及之獨未易名不待諡狀今日同爲議諡
정조 22년
李益運啓曰明日擧動時承旨當爲備員而左承旨李益運同副承旨李翊模奉命在外無以備員何以爲之敢稟傳曰許遞今日政差出
정조 22년
李益運以義禁府言啓曰卿宰禁推該府草記待批下捧供載在大典通編矣時囚罪人申光履係是卿宰敢啓傳曰密符則受置該房兵符則送于兼留守巡到所不待交龜該府之事不可責之於前留守持來穀簿付之有司堂上以待登對時稟旨上來遲滯之罪不可無飭罷職放送可也
정조 22년
傳于李益運曰聞其親年知其回卺之在近其在孝理之政何可使老人往來千里上京牧使中便近處相換竝令除辭朝卽爲赴任
정조 22년
以慶尙監司李義綱狀啓義興縣監李鎭熙印信兵符齎送兼官擅自發行爲先罷黜其罪狀令有司稟處事傳于李益運曰投印之罪令該府照例勘處其代今日政差出待下批給馬下送
정조 22년
李益運啓曰諸玉堂有稟達事來詣閤外請對矣傳曰與在外人許遞
정조 22년
李益運啓曰兩司諸臺有稟達事來詣閤外請對矣傳曰諫長情勢似然其外許遞署經不可不備員在外人員山林外許遞
정조 22년
傳于李益運曰都承旨見有實病左副有兼帶右副在印所許遞動駕在明與未差之代前望單子入之待下批牌招察任
정조 22년
承旨前望單子入之李晩秀金勉柱南公轍金祖淳李始源李塘落點
정조 22년
李溏啓曰諸承旨有稟達事來詣閤外請對矣傳曰知道
정조 22년
李溏啓曰時原任閣臣有稟達事來詣閤外請對矣傳曰知道
정조 22년
李溏啓曰左議政李秉模有稟達事來詣請對矣傳曰入侍
정조 22년
傳于李溏曰藥院提調許遞前望單子入之
정조 22년
李溏啓曰卽者漢城府郞廳來言明日動駕時當爲導駕而判尹具㢞摠府侍衛進左尹徐有大試官進右尹李漢豐陣上進導駕無以備員何以爲之敢稟傳曰摠管時帶者竝許遞其外本職許遞竝令今日政差出
정조 22년
傳于李溏曰守閤諸臣竝下義禁府當直
정조 22년
傳于李溏曰蔡判府事家遣御醫看病
정조 22년
李溏啓曰試官徐有大時無職名令該曹口傳付軍職何如傳曰允
정조 22년
李溏啓曰御營大將李漢豐時無職名令該曹口傳付軍職何如傳曰允
정조 22년
李溏啓曰玉堂上下番俱空事甚未安今日政新除授玉堂竝卽牌招以爲推移入直之地何如傳曰允
정조 22년
李溏啓曰明日擧動時承旨當爲備員而行左承旨金勉柱在外無以備員何以爲之敢稟傳曰許遞與未差之代前望單子入之待下批牌招推移入直
정조 22년
李溏啓曰行都承旨李晩秀行右承旨南公轍左副承旨金祖淳右副承旨李始源下義禁府當直事命下矣依禁推例遞差傳旨捧入之意敢啓傳曰知道
정조 22년
李溏啓曰行大司諫韓用龜下義禁府當直事命下矣依禁推例遞差傳旨捧入之意敢啓傳曰知道
정조 22년
承旨前望單子入之洪明浩沈晉賢申耆李魯述韓用和落點
정조 22년
以兵曹侍衛節目傳于李溏曰今番則以衮袍出宮侍衛及將臣以下服色依京擧動例後勿援例
정조 22년
兵曹口傳政事行護軍徐有大李漢豐以上竝單付
정조 22년
李溏以吏批言啓曰卽接奉常寺牒報則以爲今此卒領敦寧金履素議諡時本寺正當爲進參而正金晦彬差祭在外勢難及時參諡卽速變通以爲擧行之地云奉常寺正金晦彬改差其代今日政備擬以入之意敢啓傳曰知道
정조 22년
有政吏批判書金文淳進參判李敬一式暇參議任希存在外右副承旨李溏進以韓致應爲執義柳畊爲司諫權晙爲掌令沈達漢爲持平洪秀晩爲獻納金和鍾爲正言尹命烈金近淳爲校理金熙華爲副校理洪受浩金熙周爲修撰朴吉源爲副修撰鄭東觀爲刑曹參議徐有聞爲左通禮李鼎烈爲義興縣監光州牧使尹致性黃州牧使金基厚相換高麗平海知郡金濟諡號忠介卒領敦寧金履素諡號翼憲高麗典書尹璜諡號忠簡副護軍洪復浩今加嘉善年七十四侍從臣校理洪樂安父加資事承傳
정조 22년
再政姜文會爲掌令金憬爲持平金光遇爲正言李魯春爲副校理尹羽烈爲副修撰李鼎運爲左尹洪聖淵爲右尹
정조 22년
兵批判書李時秀進參判柳誼病參議尹光顔病參知柳師模入直右副承旨李溏進大護軍金載瓚護軍閔台爀李益運副護軍蔡弘遠李翊模李翼晉李海愚副司直沈奎魯洪樂淵李魯春尹序東尹寅基玄重祚洪樂安趙得永趙萬元朴宗京副司果曺錫中張至冕金履載洪受浩韓興裕李羲雲以上竝單付
정조 22년
洪明浩啓曰新除授同副承旨韓用和方在罷散中何以爲之敢稟傳曰敍用
정조 22년
李溏啓曰明日大駕詣訓鍊院入大次後王大妃殿惠慶宮問安何承旨進去乎敢稟傳曰左副承旨進去
정조 22년
傳于李溏曰大臣諡號署經豈可經夜新除兩司中司僕入直及家在城外在外及印所進去抄啓文臣竝許遞前望單子入之待下批卽爲牌招更漏已深使之先署經後謝恩牌去來各別嚴飭
정조 22년
傳于洪明浩曰玉堂中在外及印所進去人員竝許遞前望單子入之
정조 22년
臺諫前望單子入之執義沈興永掌令李遇濟洪秉益持平朴蓍壽申溆正言金箕象落點
정조 22년
玉堂前望單子入之校理李垿修撰李勉昇落點
정조 22년
李溏以吏曹言啓曰卽接通禮院司僕寺牒報則通禮院以爲明日擧動時左右通禮不可不備員而右通禮尹羽烈遷轉他職其代卽速變通差出以爲備員擧行之地云司僕寺以爲明日擧動時玉轎差備本寺正當爲進參而正韓致應移拜他職其代卽爲變通差出以爲進參之地云通禮院右通禮及司僕寺正未差之代竝口傳備擬以入之意敢啓傳曰知道
정조 22년
吏曹口傳政事以申絢爲右通禮尹序東爲司僕正
정조 22년
李溏啓曰江華留守金載瓚有稟達事來詣閤外請對矣傳曰莫嚴者格例則有何呼吸關係之事辭疏旣未承批肅單又不呈徹忽入請對啓辭者何其顚錯之甚爲先遞差其代議薦今日政下批待兼留守畢巡還營交龜赴任事分付可也
정조 22년
傳于李溏曰三司先隨駕後謝恩
정조 22년
傳于李溏曰明日出宮門路以協陽門爲之
정조 22년
傳于李溏曰此時宣傳官敢出石竇之外擧行之際稱以家在城外當該宣傳官出付京畿監營其代令該曹口傳差出
정조 22년
兵曹口傳政事以吳應常爲宣傳官
정조 22년
李溏以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
李溏以兵曹言啓曰江華府前留守申光履旣有禁推之命所佩兵符屬鎭發兵符竝卽齎送於兼留守京畿監司李在學處姑爲兼佩待新留守下直如例傳授之意分付何如傳曰允
정조 22년
李溏以義禁府言啓曰慶尙監司李義綱狀啓內義興縣監李鎭熙印信兵符齎送兼官擅自發行爲先罷黜其罪狀令攸司稟處事判付內投印之罪令該府照例勘處事命下矣守令之赴任後厭避圖遞者卽其地限三年定配載在大典通編李鎭熙卽其地慶尙道義興縣限三年定配而時在全羅道全州地云以狀啓及判付內辭意具罪目依例發遣府羅將自全州府執捉仍令押送配所之意敢啓傳曰知道此時嶺南不可編配卽其全州地定配之意分付道臣可也
정조 22년
李溏以訓鍊都監言啓曰今九月初八日訓鍊院擧動時因兵曹節目馬兵三哨三百五十七名步軍十哨一千二百二十名標下軍一百四十五名各其將官領赴御營廳都領陣之意敢啓傳曰知道
정조 22년
刑曹啓目粘連定配罪人蘇采得母李召史年過八十三歲當此孝理之世合有曠蕩之典家無以次成丁者然後始許留養亦是法意而自臣曹無以査得采得母之至今生存及家他丁與否令道臣査實啓聞後稟處何如判付啓放送爲良如敎又啓目粘連南陽府洪有土里獄事獄情之無疑前後道啓曹讞已成鐵案有不可比議於他獄原情之例依前同推之意分付道臣爲白乎旀竹山府李寶夫之獄事段今於獄案已具之後不可以其妻之鳴訴更有致疑於首從更加嚴刑期於得情之意分付道臣何如判付啓依卿等議施行爲良如敎
정조 22년
刑曹啓目粘連殺獄罪人李錫祉獄事獄體至重不敢遽議於傳輕伏惟上裁何如判付啓新判堂更爲看詳論理議處爲良如敎又啓目粘連殺獄罪人申思良獄事問議于大臣則右議政李秉模以爲斷以當律恐無容議云更加嚴訊快施當律何如判付啓更令新判堂具意稟處爲良如敎又啓目粘連殺獄罪人李命溫更招云云各別嚴刑期於輸款何如判付啓更加嚴刑期於得情爲良如敎又啓目粘連殺獄罪人金京申另加嚴訊期於得情何如判付啓依允
정조 22년
判府事蔡濟恭箚曰伏以臣病在殊域昏不省事卽伏聞畿邑飛報營門之狀十四字刀割臣之精神雖在如知如不知之中心驚膽墜如不欲生此秉彛之性雖死難化而然矣此際又有明日訓鍊院動駕之命已事之可徵雖使至愚者言之亦豈不章章仰揣乎臣一息未泯之前豈不欲顚倒詣闕一行刀割而賤疾漸至危劇糜粥之一勺不下亦且屢日氣息綿綴寢席之間雖倩人亦不得以時起坐頑痰忽入兩脇少有轉側只發乞死之聲而已一行刀割動駕卽命還寢以鞏國勢以嚴堤防千萬血祝云云答曰省箚具悉卿懇所謂畿邑飛報云云傳者妄耳須使部官搜索可索處而卽今若有潛來者是予欺卿也雖切鬱陶之意大臣豈欺之大抵臆料之說煩諸文字所關者國體不可以禮遇之老相有所寬恕卿則特罷其職仍傳曰此批答備郞招致卽爲往諭
정조 22년
戊午九月初七日辰時上御重熙堂左承旨入侍時行左承旨李益運假注書李允謙記注官金景煥承膺祚以次進伏訖上曰金領敦寧議諡幾盡爲之否問于弘文館以入賤臣承命出問回奏曰諡狀自禮曹越送於太常而太常姑未越送於本館今若來到則當卽擧行云矣上曰速爲催促命書榻敎曰政官牌招開政又命書榻敎曰兩司牌招故領敦寧諡號署經上曰仁城大君致祭何承旨進去乎知入景煥承命出問回奏曰同副承旨進去云矣命書傳敎曰仁城大君墓致祭使之設行於昌陵親祭之後而墓道未尋今日始因地方官來奏知在順懷墓局內先朝戊午持命修治其後抛置以致該道之不卽考奏若不別般定式又當泯沒寒食一祭依壽進宮所掌他墳山例遣內侍設祭祭品該宮措備墓道地方官每年一番掃除事令該曹分付明淑公主墳山在於敬陵局內卽陪葬之意而墓道頹夷碑碣剗缺聞致祭承宣言所見甚於所聞云雖令封築更爲豎碑其主祀子孫在嶺外其能及期未可知亦令該道卽爲給糧料鋪馬起送使之眼同看檢事分付益運曰高麗忠臣故平海知郡事金濟宣諡日設祭海上事命下矣金濟旣乘桴浮海不知所終故朝家德意欲設綫牓宣諡於蹈海之地以寓曠感之思而聞其書院在安東地兄弟竝享扁以雙節祠云臣意則宣諡於其祠賜祭於平海海上恐好故敢此仰達矣上曰依爲之出擧條仍命退承史以次退出
정조 22년
戊午九月初七日午時上御重熙堂左副承旨入侍時左副承旨李海愚假注書李允謙記注官金景煥承膺祚以次進伏訖上命書榻敎曰三營勸武試士明日訓鍊院爲之出宮門路協陽門爲之又命書榻敎曰明日擧動時雲寶劍除之禁軍三番隨駕訓局步軍十哨禁御鄕軍各三哨爲先後廂訓局馬軍三哨御將都領設布帳置之其外留營留陣扈衛軍官有廳軍官竝置之又命書榻敎曰明日擧動時兵曹摠府守宮以今番陵幸時受點者仍爲之仍命退承史以次退出
정조 22년
戊午九月初七日酉時上御誠正閣左議政請對入侍時同副承旨李溏假注書李允謙記注官金景煥記事官金履永左議政李秉模以次進伏訖秉模曰日間聖體候若何二十三字刀割上曰甚苦矣四行刀割旋卽還內諸臣不得已以次退出
정조 22년
行都承旨洪明浩坐行左承旨沈晉賢坐行右承旨申耆坐左副承旨李魯述坐直右副承旨宋銓未肅拜同副承旨韓用和坐直注書柳台佐奉命進去一員未差假注書洪奭周仕李允謙仕直事變假注書金就强仕
정조 22년
申耆啓曰明日常參經筵取稟傳曰停
정조 22년
申耆啓曰司僕寺內乘來言捲窓取稟傳曰捲三窓
정조 22년
以大司諫韓用龜遞差傳旨傳于宋銓曰處分還收本職當自如此傳旨勿施
정조 22년
傳于洪仁浩曰承旨未差之代前望單子入之
정조 22년
李魯述以義禁府言啓曰守閤諸臣下義禁府當直事命下矣徐浩修金載瓚徐龍輔鄭大容李晩秀韓用龜南公轍金祖淳李始源沈象奎等竝保授當直而李存秀方在內閣入直云待替直保授之意敢啓傳曰知道
정조 22년
沈晉賢以弘文館言啓曰新除授修撰李勉昇時在京畿開城府地經筵入番事緊請斯速乘馹上來事下諭傳曰軍郞仍任自是曹例仍任前職可也
정조 22년
李魯述以義禁府言啓曰昨日守閤諸臣處分竝還收事命下矣當直保授人徐浩修金載瓚徐龍輔鄭大容李晩秀韓用龜南公轍金祖淳李始源等放送之意敢啓傳曰知道
정조 22년
李魯述以義禁府言啓曰當直保授人沈象奎李存秀等放送事命下矣沈象奎放送而李存秀以內閣入直未及出來保授仍爲放送之意敢啓傳曰知道五十四行刀割
정조 22년
戊午九月初八日辰時上御訓鍊院三營勸武試射入侍時行都承旨洪明浩行左承旨沈晉賢行右承旨申耆左副承旨李魯述右副承旨李溏同副承旨韓用和假注書洪奭周李允謙記注官承膺祚檢校待敎沈象奎以次侍立時至通禮跪啓外辦十七行刀割上具翼善冠衮龍袍乘駕轎出協陽門侍衛諸臣遮擁轎前齊聲仰奏曰殿下何爲如此過中之擧乎上不答進發出建陽門銅龍門由景化門集禮門出弘化門隨駕諸臣一齊進詣駕前溏讀奏隨駕諸臣冒萬死駕前求對啓辭命書批答仍命進發至訓鍊院通禮跪啓請降轎上降轎陞座是時衛內承史及兵曹判書李時秀隨入其外承史見阻於作門上曰諸承旨何不入來賤臣承命催促明浩等以次進伏三十三行刀割上曰射員卽爲呼名前禁將下去看檢可也有大承命退出乎上曰試射畢後當還宮矣十六行刀割上曰擧行駭然兵判下去檢飭可也十五行刀割上曰禁喧郞廳誰也時秀曰鄭文始鄭澣矣敎時秀曰掌務官決棍三度閑良中初不開弦者決棍十度又命勸武兵房記過畢射後命檢箭退錚七行刀割上遂還御大次命書榻敎曰進御藿香正氣散依前方一貼更爲煎入又命書傳敎曰訓鍊院修補後賞典雖已施之今日旣臨院入直官員陞敍下人令該曹施賞命外辦入之通禮跪啓外辦上乘駕轎進發至宣仁門前路命耆解嚴入弘化門晉賢曰臺臣進止自有格例而今日隨駕諸臺旣非求對而隨入弘化門內揆以臺體不可無警竝推考何如上曰依爲之出擧條由集禮門景化門銅龍門建陽門入協陽門還內諸臣以次退出
정조 22년
行都承旨韓晩裕在外行左承旨沈晉賢奉命進行右承旨申耆坐直左副承旨宋銓坐直右副承旨李海愚未肅拜同副承旨尹光顔坐注書柳台佐奉命進去一員未差假注書洪奭周仕李允謙仕直事變假注書金就强仕
정조 22년
申耆啓曰上黨府院君忠成公韓明澮黃驪府夫人閔氏墓致祭十五日爲之承旨右承旨進去事命下矣前承旨李翼晉今已遞職何承旨進去乎敢稟傳曰右承旨進去
정조 22년
申耆啓曰禁衛大將申大顯明日習陣出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 22년
傳于宋銓曰同副承旨入侍
정조 22년
申耆啓曰大提學洪良浩牌不進推考傳旨今方捧入而九日製命下之後如是違牌不卽擧行事甚未安更爲牌招何如傳曰允
정조 22년
申耆啓曰大提學洪良浩再牌不進推考傳旨今方捧入而九日製命下之後連爲違牌不卽擧行事甚未安所當更請牌招而係是一日三牌何以爲之敢稟傳曰更爲牌招
정조 22년
宋銓啓曰大提學洪良浩三牌不進推考傳旨今方捧入而九日製命下之後如是違牌不卽擧行事甚未安所當更請牌招而係是一日四牌何以爲之敢稟傳曰更爲牌招違牌勿爲呼望
정조 22년
內醫院提調前望單子人之金載瓚落點
정조 22년
傳于申耆曰同副承旨許遞前望單子入之待下批牌招察任
정조 22년
傳于申耆曰大提學批下更爲牌招使之卽爲擧行
정조 22년
申耆啓曰大提學洪良浩旣已承牌藝文提學鄭民始卽爲牌招同參考試何如傳曰允
정조 22년
傳于申耆曰左承旨持此御題與大提學偕往泮宮試取以來
정조 22년
以江華留守薦望傳于申耆曰承旨中擬入
정조 22년
以江華留守薦望傳于申耆曰承旨中擬入之敎指前此有筵敎之人而大臣亦必記有又復拔之必是過於避嫌是豈內擧之道然而知申之年迫七十尙未宣力於外任旣入之擬不可越點若此則左副釋褐三十年人亦可用陞品無其時乎摠管中時帶亞將之人許遞其代以左副口傳擬入餘一窠亦以口傳差出事分付竝待下批牌招察任
정조 22년
備邊司薦望以洪明浩爲江華留守
정조 22년
以統制使尹得逵狀啓玉浦萬戶曹潤福遭母喪事傳于申耆曰令該曹口傳差出待下批當日下送
정조 22년
兵曹口傳政事以李海鎭爲玉浦萬戶
정조 22년
申耆啓曰政官牌招開政江華留守下批何如傳曰允
정조 22년
有政吏批判書金文淳進參判李敬一進參議任希存在外左副承旨宋銓進以尹寅基爲掌令尹序東爲副應敎金履永爲修撰權裕爲同敦寧李翊模爲兵曹參議李秉鼎爲弘文提學金光遇爲吏曹佐郞鄭時善爲監察奉常正金晦彬仍任事承傳兵曹正郞李勉昇仍任事承傳養賢庫奉事單丁在昱江華留守單洪明浩
정조 22년
兵批尹書李時秀參判柳誼病參議李翊模病參知柳師模入直進行右承旨申耆進護軍金勉柱南公轍副護軍金祖淳韓用和副司直韓致應洪彦燮權晙姜文會李遇濟金近淳朴孝成沈達漢金憬副司果金熙周姜世綸金光遇
정조 22년
申耆啓曰今日政新除授弘文提學待下批一體牌招同參考試何如傳曰允
정조 22년
宋銓啓曰弘文提學李秉鼎牌不進推考傳旨今方捧入而同參考試自是法典如是違牌不卽承膺事甚未安更爲牌招何如傳曰允
정조 22년
申耆以成均館試所承旨意啓曰臣敬奉御題與大提學臣洪良浩偕到泮宮卽爲設場懸題矣入場儒生初無把筆書券者故問其委折則諸生皆以爲未諳題解無以構思只待開門曳白出去云而時限已迫無一券來呈者何以爲之敢稟傳曰賢關之羞恥莫此爲甚而爲掩其露瑕勢將不拘金石之典解題別諭諸生此草記令史官堅封傳于承旨及文衡只輪示諸生後藏于本館俾作諸生懲鑑之資而解題書下大關國體以別諭代諭而文衡年老姑爲退待泮中公廨明日再明日待題下連爲試取隨其呈券令久任郞呈納可也
정조 22년
承旨前望單子入之韓晩裕李海愚落點
정조 22년
申耆啓曰新除授都承旨韓晩裕以前任成川府使方在解由未出中何以爲之敢稟傳曰勿拘
정조 22년
兵曹口傳政事以鄭東愼李魯述爲副摠管
정조 22년
申耆啓曰新除授副摠管李魯述牌招事命下而時無職名令該曹口傳付軍職何如傳曰允
정조 22년
兵曹口傳政事行護軍李魯述
정조 22년
申耆以兵曹言啓曰謹依本曹草記批旨宣傳官金魯巖喬桐府充軍以傳敎內辭意具罪目待城門開出付畿營使之定驛子押送配所之意敢啓傳曰知道
정조 22년
兵曹口傳政事以李玉鉉爲宣傳官
정조 22년
申耆以摠戎廳言啓曰本廳壯抄右司把摠李奎昇受由下鄕之後過限已久尙不還現爲先汰去何如傳曰允五行刀割
정조 22년
大提學洪良浩疏曰伏以臣四行半刀割伏承菊製有命庚牌狎臨而臣於文任本非可堪中間情地實難冒膺迫於嚴命不免副急暫出而至於主試事面尤重不可唐突承當且況老病昏聵不堪陳力加以數日奔遑神精遁喪無以自效於考試玆敢隨詣闕外冒陳危懇伏乞聖明俯賜矜諒亟降威罰以幸試事以安微分不勝萬幸臣無任云云答曰省疏具悉卿其勿辭入來考試
정조 22년
行大司諫韓用龜司諫柳畊持平申溆校理李垿尹命烈副校理李魯春金熙華正言金和鍾修撰洪受浩副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行半刀割
정조 22년
行大司諫韓用龜司諫柳畊持平申溆正言金和鍾啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平申溆啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上新除授掌令洪秉益時在京畿積城地請斯速乘馹上來事下諭答府曰不允下諭事依啓
정조 22년
行大司諫韓用龜司諫柳畊正言金和鍾啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午九月初九日辰時上御便殿同副承旨入侍時同副承旨尹光顔假注書洪奭周記注官金景煥記事官金履永舊抄啓文臣徐瀅修抄啓文臣金近淳以次進伏訖上曰衍義類編割付今爲幾何瀅修曰今纔過半矣上敎近淳曰朱文手圈首編有文勢不續處欲分爲兩節卽爲改書以進而疑有脫誤處亦標頭註可也上曰大提學卽爲出牌使之速膺而承牌後與左承旨來待鑄所弘化門除標信開門事分付景煥承命出傳上曰衍義類編更加刪節則好矣瀅修曰今已約之又約恐不必更刪矣仍命退諸臣以次退出
정조 22년
行都承旨韓晩裕在外行左承旨沈晉賢坐直行右承旨申耆坐左副承旨未差右副承旨李海愚坐直同副承旨尹光顔坐注書柳台佐一員未差假注書洪奭周仕李允謙仕直事變假注書金就强仕
정조 22년
藥房提調金載瓚行右承旨申耆啓曰伏未審日間聖體若何寢睡水剌之節何如臣等率諸御醫趁早入趁詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
申耆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
沈晉賢啓曰明日常參經筵取稟傳曰停
정조 22년
申耆啓曰備邊司郞廳來言今日賓廳日次而左議政李秉模陳疏右議政沈煥之在外不得來會云矣敢啓傳曰知道
정조 22년
沈晉賢啓曰新除授行都承旨韓晩裕時在平安道成川地斯速秉馹上來事下諭如何傳曰允
정조 22년
江華留守洪明浩下直長弓一張長箭一部賜給
정조 22년
傳于沈晉賢曰蔡判府所愼尙未差可云遣御醫看病以來
정조 22년
吳仁豐書啓判中樞府事蔡濟恭病症看審則左右脈度比前稍數痰咳一向苦劇雖以昨夜言之達曙不交一睫糜粥等屬全然揮却氣息見方凜綴似睡非睡譫語頻數積氣又復發動時時苦痛以症情言之不可謂之尋常輪感欲用蔘劑則腹部與兩手烘熱如沸不敢遽然試之欲用芩連之屬則篤老之病亦不可容易議到故主家不敢用藥云矣右意竝以銓次啓達傳曰晩後諸節更爲往見書啓
정조 22년
傳于沈晉賢曰兵刑換房
정조 22년
吳仁豐書啓判中樞府事蔡濟恭病症晩後諸節更爲往見則脈度與症狀與朝者所見別無加減而但積氣差有降下之意然一味厭食元氣澌頓寢席之間亦不得自力起動矣右意詮次啓達傳曰待朝更爲看病書啓
정조 22년
沈晉賢以成均館試所承旨意啓曰臣昨日與大提學臣洪良浩偕到泮宮九日製儒生試取限今日天明收券一百四十三張捧入臣則依下敎仍留之意敢啓傳曰書題書下左副承旨進詣泮宮更爲試取卿則與文衡先爲入來入場爲百七十而不爲呈券者至於二十餘人泮長何不嚴飭更觀今日當嚴處以此意令泮長飭諭諸生而試紙自今日用大好紙昨日草記之不爲頒布卽爲諸生地也其所呈券之不及入門之數豈不寒心乎
정조 22년
傳于沈晉賢曰文衡持先捧試券入侍
정조 22년
申耆以右邊捕盜廳言啓曰臣於昨夜都巡邏時逢政院使令金仁昌高致元索出勿禁帖則謂以假使令之故初無勿禁帖而只持分撥或本院勿禁帖云果卽決棍懲治而大抵勿禁帖之三營門兩捕廳署押踏印自備局頒給法意攸係而稱以院隷不持勿禁而只以文蹟恣行烏在其重夜禁之道乎此後則無論原使令代使令或持文蹟而若無夜標之可懲雖持夜標而或無文蹟之可信則毋敢犯夜之意令政院更加嚴飭何如傳曰允備局勿禁帖之外豈有政院勿禁帖乎當該成給承宣令備局査出捧現告草記論勘近來嚴飭者卽此輩則監軍之不敢下手者駭然甚矣昨日一二所監軍汰去可也
정조 22년
申耆以備邊司言啓曰右邊捕盜廳草記政院使令持本院勿禁帖犯夜事批旨內備局勿禁帖外豈有政院勿禁帖乎當該成給承宣令備局査出捧現告草記論勘事命下矣査問政院則以爲目前若有時急傳命擧行之事則本院使令無論夜標有無自本院更以傳命使令今夜勿禁踏印出給者多有其例故昨夜傳命擧行時亦爲依例成給云矣傳命擧行事體至重院隷勿禁亦有元帖則只當使有夜標之使令擧行而今乃轉相襲謬別爲給標雖難一一追究昨夜當該承旨宋銓施以罷職不敍之典此後則無敢復循謬例之意各別嚴飭何如傳曰允
정조 22년
注書柳台佐書啓臣敬奉聖諭本月初六日巳時量馳往傳諭于江原道杆城郡淸澗亭右議政沈煥之所到處則以爲臣伏蒙我聖上憐臣常有膏盲之疾特賜格外休沐將欲滌痰㵼疝於海山間名泉臣卽辭陛登途先入楓岳略探峯壑之奇仍至海上數郡所歷挹嵐瀑之爽氣疏塵土之煩襟行頌聖恩雲天高廓纔及杆城之淸澗亭伏奉議政新命臣手擎丹綸震懍隕地五神失舍如癡如夢不知所以措躬也噫臣庸闇磈瑣百無一能顧乃猥逢聖朝偏被隆渥邇來所叨銓地文苑夫孰非玷聖簡而壞名器乎至若金甌之卜千萬擬議之所不到也奚但賤臣之聞命驚疑抑亦朝野之駭惑相傳有以議聖朝之置三事不愼不重也況伏讀聖諭歷敍賤臣平生本末華衮煌煌可以耀當世而照千禩矣凡人於敵以下得一言之奬詡出於衆人之所未知則尙輒謂之知己感激不惜一死以酬之況如得此於君父之尊其心肺之所銘尤如何此千古志士之所悲而臣幸得之豈止榮臣之一身抑將感天下之士而爲殿下效命之秋也侍中臺故事臣始覺賜詩之聖意而臣未能爲役於古人則竊恐海隅編蓬之黎巖間掛衲之徒亦皆笑臣之虛紆寵光臣誠爲聖朝惶恧也職名之辭受可否不敢以造次數言重瀆宸旒姑舍是一事自此前至襄陽府將息一兩日復路向京及到城闕近處伏竢聖慈之矜諒賤忱云矣臣只承敦諭之命仍爲復路之意敢啓
정조 22년
左議政李秉模疏曰伏以再昨風日乖常霜朝過冷聖體之勞動旣多帳殿之酬應甚煩膈候雖幸卽降諸節不瑕有損區區下情不能自已仍伏念臣纔經一番事輒增一番罪大而斧鉞小而嶺海實所甘心人之常情孰不避死而趨生喜生而惡死而死有時而可喜生有時而可惡疾痛之極則生足可惡憂迫之至則死亦可喜凡今之人每當此事誰無是心而恐無如臣之當之屢而心之苦矣言之亦驚謂之何哉薄罷旋收溫諭繼下只當爲夷險向前之計豈敢有逡巡占便之圖而第臣蒲柳之質衰於望秋桑楡之景勢若下山自量精神要非久視之相而近因毒感失汗又多頭疼如碎痰結如屯寒熱迭攻於俄傾氷火莫尋其端倪退自朝房昏不省事今日乃賓廳日次也如蒙引接之命則庶伸承候之忱而達夜思量萬無蠢動之望似此病狀諸宰之所共睹臣豈敢一毫張皇仰瀆崇嚴之聽哉秋序已深民事孔艱一日瘝曠萬萬憂悶玆敢力疾治疏仰首鳴號伏乞聖明俯垂矜憐將臣所帶之職亟許鐫免仍治瀆撓之罪以肅朝綱千萬幸甚臣無任云云答曰省疏具悉卿懇所愼悶慮俟間安心視事仍傳曰此批答遣史官傳諭遣御醫看病